A Bizottság határozata
(1986. március 11.)
a hasított kifejlett marhák osztályozási rendszerének alkalmazásával kapcsolatos közösségi ellenőrző bizottságról szóló 83/471/EGK határozat módosításáról
(86/131/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a hasított kifejlett marhák közösségi osztályozási rendszerének meghatározásáról szóló, 1981. április 28-i 1208/81/EGK tanácsi rendeletre [1] és különösen annak 5. cikke negyedik bekezdésére,
mivel a 84/375/EGK határozattal [2] módosított 83/471/EGK bizottsági határozat [3] megállapítja az 1208/81/EGK rendelet 5. cikkében meghatározott közösségi ellenőrző bizottság által végzett helyszíni vizsgálatok részletes szabályait;
mivel egyrészről a Közösség bővítésének eredményeképpen, másrészről a tapasztalatok tükrében változtatni kell ezeken a szabályokon, különösen a bizottság összetételére és a helyszíni vizsgálatok gyakoriságára vonatkozóan; mivel a 83/471/EGK határozatot ennek megfelelően módosítani kell;
mivel az e határozatban előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A HATÁROZATOT:
1. cikk
A 83/471/EGK határozat a következőképpen módosul:
1. A 2. cikk (1) bekezdésének második albekezdése a "valamint az elvégzendő feladat konkrét jellege" szöveggel egészül ki.
2. A 2. cikk (2) bekezdése a következőképpen módosul:
a) az első mondatban a "hat főből álló" szöveg helyébe a "kilenc főből álló" szöveg lép;
b) az első francia bekezdésben a "két szakértő a Bizottság részéről" szöveg helyébe a "három szakértő a Bizottság részéről" szöveg lép;
c) a negyedik francia bekezdést el kell hagyni;
d) a bekezdés a következő francia bekezdéssel egészül ki:
"- három szakértő egyéb tagállamok részéről".
3. A 3. cikk (2) bekezdése helyébe a következő szöveg lép:
"(2) Minden egyes tagállamban legalább kétévente elvégzik a helyszíni vizsgálatokat, és szükség esetén további látogatások követhetik azokat. Ilyen látogatások esetén a bizottsági tagok száma csökkenthető.
A Bizottság a tagállamokkal folytatott konzultációt követően állítja össze a helyszíni vizsgálatok látogatási programját. A felkeresett tagállamok képviselői részt vehetnek a vizsgálatokon."
4. A 3. cikk (4) bekezdésében a "legkésőbb három héttel a látogatás előtt" szöveg helyébe "a látogatást megelőzően a lehető leghamarabb" szöveg lép.
2. cikk
Ennek a határozatnak a tagállamok a címzettjei.
Kelt Brüsszelben, 1986. március 11-én.